કુબ્જિકાએ નર્મદાકાંઠે તપ કર્યું જ્યારે બાલાવતીએ સાબરમતીના કિનારે ઉગ્ર તપ કર્યું. પદ્મપુરાણ અનુસાર સાબરમતી નદીના કિનારે બાલાપ તીર્થમાં કણ્વ મુનિની કન્યા નિયમનિષ્ઠ રહી તપ કરતી. તેનું નામ બાલાવતી હતું. તે બ્રહ્મચારિણી હતી. સાવિત્રીનું વ્રત કરતી. સાબરમતીના કિનારે તપ કરતાં તેનાં દસ વર્ષ વીતી ગયાં. તે શ્રદ્ધા ને ભકિતથી ઘણા દુષ્કર નિયમોનું પાલન કરતી. એ કન્યાની ભક્તિ, વ્રત અને તપથી ભગવાન ભાસ્કર પ્રસન્ન થયા. બ્રાહ્મણનું રૂપ લઈ સ્વયં તેના આશ્રમમાં આવ્યા. બાલાએ તેમનો વાનપ્રસ્થના વિધાનથી સત્કાર કર્યો. પછી બોલીઃ હું સૂર્યની ભકત છું. વ્રત, નિયમ અને તપથી મારે સૂર્યને પ્રસન્ન કરવા છે. બ્રાહ્મણના રૂપમાં રહેલા સૂર્યદેવે કહ્યુંઃ તેં ઘણા કઠોર નિયમો લીધા છે. તું ઘણું દુષ્કર તપ કરી રહી છે, જેને માટે તું તપ કરી રહી છે તેને તું જરૂર મેળવી શકીશ. તપથી સર્વ કંઈ મેળવવું સુલભ બને છે. બધું જ તપમાં રહેલું છે. તપથી દેવપણું અને મોક્ષ પણ મેળવાય છે, પણ પહેલાં તું મને પાંચ બોર આપ.